לארי אליסון

לורנס ג'וסף "לארי" אליסון (באנגלית: Lawrence Joseph "Larry" Ellison; נולד ב-17 באוגוסט 1944) הוא מיליארדר, משקיע, יזם ונדבן יהודי-אמריקאי, מייסד-שותף ומנהל טכנולוגיות ראשי של תאגיד "אורקל", אחת מחברות התוכנה הגדולות בעולם. באוקטובר 2024 נאמד הונו ב־216 מיליארד דולר (שני בעולם). אליסון מחזיק בכ-97% מהאי לאנאי, האי ה-43 בגודלו בארצות הברית. בשנת 2024 נכלל ברשימת "טיים 100". לארי אליסון נולד בניו יורק, ארצות הברית לאם חד הורית יהודייה בשם פלוריס ספילמן. אביו הביולוגי היה טייס חיל האוויר האמריקני. לאחר לידתו ביקשה אמו מדודיה, ליליאן ולאויס אליסון, זוג מהגרים יהודיים מרוסיה, לאמץ אותו בגיל תשעה חודשים לאחר שחלה בדלקת ריאות. הוא פגש את אימו הביולוגית רק בגיל 48. אליסון התגורר עם הוריו המאמצים בדירת שני חדרים בשכונה ממעמד בינוני-נמוך בשיקגו. אליסון הצעיר היה סטודנט מבריק ובעל יוזמה אך הוא עזב את אוניברסיטת אילינוי באורבנה-שמפיין בסוף השנה השנייה, לאחר שלא ניגש למבחנים הסופיים עקב מותה של אמו המאמצת. לאחר שבילה את הקיץ בצפון קליפורניה, חזר אליסון ללימודים באוניברסיטת שיקגו, שם נתקל לראשונה במקצוע תכנות מחשבים. בגיל 20 עזב סופית את אזור שיקגו ועבר לצפון קליפורניה. בשנות השבעים, לאחר שעזב את הלימודים, התחיל לעבוד בחברת אמפיקס בתור מתכנת אשר במסגרת עבודתו היה מוטל עליו לבנות בסיס נתונים ל-CIA שנקרא אורקל. אליסון הושפע ממאמר שכתב אדגר קוד על בסיסי נתונים שנקרא "מודל עבור בסיס נתונים לבנק גדול", והקים את אורקל ב-1977 לאחר שהשקיע 1,200 דולר להקמת חברה בשם Software Development Laboratories‏ (SDL). בשנת 1979 הוא שינה את שם החברה ל-Relational Software Inc, שלאחר מכן בעקבות הצלחת תוכנת בסיס הנתונים אורקל, שונה שמה לאורקל. בספטמבר 2014 הודיע על פרישתו מתפקיד מנכ"ל אורקל, תפקיד שהחזיק בו מאז שהקים את החברה ב-1977. הוא מכהן כיו"ר החברה וכמנהל טכנולוגיות ראשי (CTO) של חברת אורקל. בספטמבר 2024 חצתה הערכת הונו האישי לראשונה את רף 200 מיליארד דולר. ב-18 בדצמבר 2003 נישא אליסון למלאני קראפט, סופרת הצעירה ממנו בעשרים וחמש שנה. נישואים אלו היו נישואיו הרביעיים והסתיימו בשנת 2010. מאז הוא ביחסים עם נקיטה כהאן. אליסון הוא המנהל והמממן של צוות אורקל ארצות הברית, זוכת שני גביעי אמריקה, בחסות "יאכטות שערי זהב" בסן פרנסיסקו. קבוצתו, שנקראה בעבר גם ב.מ.וו. אורקל מרוצים בגלל תמיכה מחברת המכוניות המפורסמת ב.מ.וו, השתתפה בגביע אמריקה ה-31 בשנת 2003, בגביע אמריקה ה-32 בשנת 2007, וניצחה בגביע אמריקה ה-33 בשנת 2010 ובגביע אמריקה ה-34 בשנת 2013, אותו אירחה בסן פרנסיסקו. כמו כן, זכה אליסון במרוץ "סידני הובארט יאכט" ביאכטה שלו, שנקראת "סאיונארה" (Sayonara). לאליסון יש רישיון טיסה, ובעבר היו לו מספר מטוסים. בנוסף, נרשמו לו מספר עבירות בהמראה ונחיתה בלילות בנמל תעופה של סן חוזה (San Jose Mineta International Airport). בבעלות לארי אחוזה ששוויה 20 מיליון דולרים, הבנויה בסגנון יפני. האחוזה משתרעת על 180 דונמים, והיא ממוקמת בוורדסייד שבקליפורניה. ב-2012 רכש 98% מלאנאי, האי השישי בגודלו בהוואי. לאחר ההתקפות על מגדלי התאומים ב-11 בספטמבר 2001, תרם אליסון לממשלה הפדרלית כדי לבנות בסיס נתונים לכל האוכלוסייה. תרומה זו עוררה זעם תקשורתי רחב. בשנת 2004 פרסם המגזין פורבס כתבה אודות תרומותיו, שהסתכמו בכ-151 מיליון דולר (כ-1% מכל הונו). אליסון תומך נלהב בישראל וחבר בארגון ידידי צה"ל בארצות הברית. בביקור בישראל ב-2015 הצהיר "אתמוך בישראל בכל דרך שאוכל. תראו לי את הדרך איך אוכל לסייע יותר". במשך השנים תרם בעקביות עשרות מיליוני דולרים לצה"ל. ב-2013 תרם מיליון דולר. ב-2015 תרם 9 מיליון דולר להקמת עיר הבה"דים. בשנת 2017 תרם לצה"ל 16.6 מיליון דולר. איילת כרמל, תיק אישי: 40 טייקונים בינלאומיים. ידיעות אחרונות - ספרי חמד - גלובס, 2006. עמודים 37–41 מדיה וקבצים בנושא לארי אליסון בוויקישיתוף לארי אליסון, ברשת החברתית אקס (טוויטר) לארי אליסון, באתר אנציקלופדיה בריטניקה (באנגלית) רויטרס, מנכ"ל אורקל על סאן: "עם ההנהלה הקודמת לא היה סיכוי להצליח", באתר TheMarker‏, 17 במאי 2010 הראל עילם, האיש שתעשיית הטכנולוגיה אוהבת לשנוא, באתר כלכליסט, 18 באפריל 2012 אנג'ל או־ינג, כך מתכנן מייסד אורקל להציל את העולם באמצעות דאטה, באתר "פורבס ישראל", 17 במאי 2020 חדשות חוץ, נושף בעורף: לארי אליסון עקף לרגע את ג'ף בזוס - והפך לאדם השני בעושרו בעולם, באתר כלכליסט, 13 בספטמבר 2024 The Top Ten Richest People In The World, פורבס טוני בלייר, Larry Ellison: The 100 Most Influential People of 2024, TIME, ‏2024-04-17 (באנגלית) נדן פלדמן, לארי אליסון פורש מראשות אורקל; הישראלית צפרא כץ מונתה למנכ"ל משותף, באתר TheMarker‏, 18 בספטמבר 2014